text: Familiemedlemmer fælder hollandsk narkosmugler
  05 august 2015 kl. 15.14
  Hollandske mænd blev afsløret med 15,9 kilo amfetamin i bilen. Landsret stadfæster dom på 10 års fængsel.
  Der er mange penge at tjene på at smugle narko, men det koster også mange år bag tremmer, hvis man bliver opdaget.
  Det kan en 48-årig hollandsk statsborger skrive under på.
  Onsdag har Vestre Landsret valgt at stadfæste en dom på 10 års fængsel, som Retten i Sønderborg tildelte manden i februar.
  Sammen med to familiemedlemmer planlagde den dømte, Denny Nicolaas Arensdorff, at smugle 15,9 kilo amfetamin fra Holland via Danmark til Norge på følgende vis:
  Den 48-årige pakkede de 15,9 kilo narko i en udlejningsbil, som hans svoger kørte til Danmark, hvor en fætter i Hirtshals skulle hente bilen og fortsætte til Norge.
  Transporten blev imidlertid overvåget af politiet, der slog til, da den første fætter kom til grænseovergangen ved Frøslev.
  Her fandt man de 15,9 kilo amfetamin pakket i frostposer i en gul taske.
  Den dømte har nægtet ethvert kendskab til foretagendet, men de to andre har vidnet imod ham.
  